OBH 7347/1997.
Az állampolgári jogok országgyűlési biztosának jelentése
Ügyintéző: dr. Haraszti Katalin

A vizsgálat megindulása:

	A Mai Nap 1997. év augusztus 8-i számában megjelent "Schusterék határkalandja" című újságcikkben ismertetett eset kapcsán - az 1993. évi LIX. tv. 16. § (2) bekezdésben biztosított jogkörömben eljárva, hivatalból - vizsgálatot rendeltem el az érintett magyar állampolgárok jogvédelmének áttekintésére.

A megállapított tényállás: 

	A P. Mobil együttes 1997. augusztus 1. és 3. között egy ifjúsági találkozón lépett fel Nagyváradon. Az együttes technikusai 1997. augusztus 4-én délelőtt 10 óra körül érkeztek az Ártánd-Bors közötti határátkelőhelyhez. Az útlevélkezelést követően az eljáró román határőr a mikrobuszban utazó magyar állampolgárok egyikének (a továbbiakban: panaszos)  PB 997183 sz. útlevelét magához vette és azzal eltávozott. Amikor a határőr néhány perc múlva  visszatért közölte, hogy az okmány 5-6. oldala megrongálódott - azaz gyűrött és beszakadt - majd tört magyarsággal felszólította a panaszost, hogy kövesse őt az őrsre mert az esetről jegyzőkönyvet kell felvennie. Mielőtt azonban az épületet elérték volna, a határőr az egyszemélyes útlevélkezelő fülkénél megállt, panaszoshoz fordult és azt mondta, hogy " kétezer forint zseb". Panaszosnál nem volt készpénz, ezért visszatért a mikrobuszhoz és útitársaitól kért kölcsön 2.000 forintot. A pénzt átadta a határőrnek, aki azt az asztalán lévő iratok alá csúsztatotta majd panaszos útlevelét visszaadta.

A vizsgált alkotmányos jogok:

A magyar állampolgárok joga törvényes külföldi tartózkodásuk ideje alatt a Magyar Köztársaság védelmére /Alkotmány 69. § (3) bekezdés/.

Alkalmazott jogszabályok:

Az államigazgatási eljárás általános szabályairól szóló 1957. évi IV. törvény

13. § (1) Az államigazgatási eljárás az ügyfél kérelmére, bejelentésére, nyilatkozatára (a továbbiakban: kérelem) vagy hivatalból indul meg. A felettes szerv a közigazgatási szervet az eljárás megindítására vagy folytatására utasíthatja.

Az állampolgári jogok országgyűlési biztosáról szóló 1993. évi LIX. törvény

29. § (1) E törvény alkalmazásában hatóság:
a) az államhatalmi, államigazgatási feladatot ellátó szerv;
b) az államigazgatási jogkörben eljáró egyéb szerv;
c) a fegyveres erők;
d) a rendőrség, a rendészeti szerv;
e) a nemzetbiztonsági szolgálatok;
f) az igazságügyi szerv – kivéve a bíróságot –;
g) a helyi önkormányzat;
h) a bíróságon kívüli jogvitát kötelező érvénnyel eldöntő szerv.

A vizsgálat megállapításai:

	Az ügy vizsgálata során panaszos 1997. szeptember 8-án hivatalomban  személyesen megjelent.
Az ügyben eljáró munkatársam kérdésére válaszolva panaszos elmondta, hogy a román határőr sérelmes eljárása miatt nem fordult segítségért a Román Köztársaság területén működő magyar külképviseletekhez. Figyelemmel arra, hogy az államigazgatási eljárás általános szabályairól szóló 1957. évi IV. tv. 13. § (1) bekezdése értelmében az eljárás főszabályként az ügyfél kérelmére, bejelentésére, illetve nyilatkozatára indul, ennek hiányában az illetékes külképviseleti szerveknek panaszos védelme érdekében nem állt módjukban eljárni. Ügy "hiányában" azonban az alkotmányos visszásság megállapítása fogalmilag kizárt.
Az állampolgári jogok országgyűlési biztosának működése csak a magyar hatóságok tevékenységének vizsgálatára terjed ki. Ezért a panasznak a román határőrizeti szervek tevékenységét kifogásoló részét  hatáskör hiányában elutasítom.
	A leírtakra figyelemmel az ügyben ajánlást nem teszek. A panaszt - a rendelkezésemre álló iratok másolatainak egyidejű megküldésével - a Külügyminisztériumhoz átteszem és kezdeményezem, hogy a minisztérium a történtekről hivatalos úton tájékoztassa az illetékes román szerveket.

Budapest, 1998. március

Gönczöl Katalin